龔世法

龔世法  ， 號竹山 ， 湖廣荊州府公安縣人 。 萬曆四十一年 （ 1613年 ） 癸丑科進士 ， 授行人 ， 擢吏部文選主事 ， 在職五年 ， 門無私謁 。 清峻絕物 ， 凡投以書疏者 ， 率原函還之 ， 未嘗啓封 。 銓曹例有堂食 ， 皆胥吏供頓 ， 極豐腆 。 世法盡揮去 ， 日飯脫粟而已 。 乞假歸 。 崇禎二年己巳 （ 1629年 ） ， 補原任 ， 未至京 ， 遣返 ， 爲言者所糾 ， 謫戍常德 ， 終於家 。 世法儀貌甚莊 ， 見人不爲殷勤 ， 人亦未嘗見其笑 。 家居被服襤褸 ， 人不識其曾爲吏部也 。 赴補至中途 ， 適同年生楊嗣昌備兵中州 ， 饋金四十 ， 貂帽一 ， 囑其使曰 ： 龔公必不受 ， 可言過吾境 ， 未有不相問者 ， 吾無事擾銓政也 。 世法果堅辭 ， 所親方勸 ， 始受其帽 ， 寒甚 ， 著以即路 ， 人或觀之 ， 世法大悔 ， 即封識遞還之 ， 其介如此 。